VEDTÆGTER FOR

LANDSORGANISATIONEN MUSIK & UNGDOM

§ 1. Navn: Organisationens navn er Musik & Ungdom. Musik & Ungdoms hjemsted er Københavns Kommune. Musik & Ungdom er medlem af Dansk Ungdoms fællesråd (DUF) og Jeunesses Musicales International (JMI).

§ 2. Formål:

Musik & Ungdoms formål er:

1. At gøre en forskel gennem musik.

2. At være den landsdækkende vidensorganisation inden for musiklivet som udvikler og gennemfører aktiviteter og projekter i samarbejde med musikinteresserede unge samt beslægtede foreninger og organisationer.

3. At inspirere og skabe mulighed for at unge inden for musiklivet kan udvikle og arrangere landsdækkende musikprojekter.

4. At aktivere unge til gennem musik at tage del i den demokratiske udvikling i samfundet.

5. At udøve folkeoplysningsvirksomhed.

§ 3. Medlemskab:

3.1 Musik & Ungdom er en ungdomsorganisation, der sigter på musisk-aktive unge, primært under 30 år.

3.2 Som medlem kan optages enhver forening, institution eller enkelt person, med interesse og/ eller virke inden for Musik & Ungdoms formål.

3.3 Medlemskab kan opnås både ved individuelt medlemskab og ved kollektivt medlemskab (Kategori 1 og 2).

3.3.1 Et individuelt eller kollektivt medlemskab tegnes for et år ad gangen.

3.3.2 Individuelle medlemmer indmeldes via hjemmesiden og medlemskabet er gældende når kontingentet er indbetalt til Musik & Ungdom. Optagelse af kollektive medlemskaber afgøres, ved ansøgning herom, på et ordinært bestyrelsesmøde. Ved godkendelse til optagelse træder medlemskabet i kraft, når det respektive kontingent er indbetalt til Musik & Ungdom.

3.4 Individuelle medlemmer er medlemmer som ikke indgår i kollektive medlemskaber. Dermed har individuelle medlemmer selvstændigt indmeldt sig i Musik og Ungdom.

3.5 Kollektiv Medlemskategori 1 består af: En medlemskreds hvoraf mindst 10 personer er under 30 år og op til en samlet medlemsskare på 100 personer (fx en forening, kor, orkester).

3.5.2. For medlemmer under Medlemskategori 1 gælder det, at halvdelen af de dertilhørende bestyrelsesmedlemmer bør være under 30 år. Denne bestyrelse indkalder en gang årligt til årsmøde, hvor kontaktpersonen til Musik & Ungdom vælges.

3.5.3. Medlemmerne under Medlemskategori 1 skal have regelmæssige aktiviteter, selvstændige vedtægter, have en kontaktperson og indbetale kontingent til Musik & Ungdom.

3.6 Kollektiv Medlemskategori 2 består af: En medlemskreds hvor der er flere end 100 medlemmer der dermed indmeldes kollektivt, (fx institutioner, såsom musikskoler).

3.6.2 Ved Kollektiv Medlemskategori 2, oplyses det ved indmelding, om det er hele eller en del af elevgruppen der indmeldes samt hvor mange elever.

3.7 Det gælder for begge medlemskategorier for det kollektive medlemskab, at en kontaktperson til kommunikationen med Musik & Ungdom skal udpeges.

3.7.1 Indkaldelser til Musik og Ungdoms generalforsamling(er) samt den generelle kontakt foregår mellem Musik & Ungdom og denne kontaktperson. Kontaktpersonen har herved ansvaret for at videreformidle kontakten.

3.8 Udmeldelse af Musik & Ungdom skal ske skriftligt til Musik & Ungdoms sekretariat.

§ 4. Organisation:

Musik & Ungdom er en aktivitets- og projektorganisation med et videnscenter og kontaktnetværk for musiske projekter. Bestyrelsen kan efter behov oprette projektudvalg til at varetage det overordnede arbejde omkring de projekter der ønskes udført. Alle medlemmer kan frem- sende ønsker om at starte musiske projekter, som vurderes at stemme overens med Musik & Ungdoms virke.

§ 5. Landsmøde:

5.1 Musik & Ungdoms øverste myndighed er Landsmødet.

5.2 Landsmødet afholdes hvert år inden udgangen af marts måned. Til landsmødet indkaldes alle medlemmer. Herudover kan bestyrelsen invitere repræsentanter for det øvrige musikliv til at deltage i landsmødet.

5.3 Dagsordenen skal mindst indeholde:

1. Valg af dirigent.

2. Formandens beretning

3. Fremlæggelse af årsregnskab med revisor påtegning.

4. Handlingsplan

5. Indkomne forslag

6. Forelæggelse af budget, herunder fastsættelse af de forskellige medlemskontingenter for det kommende år.

7. Valg af bestyrelsesmedlemmer (årligt) samt valg af formand (i lige år)

8. Valg af revisorer.

9. Evt.

5.4 Landsmødets beslutninger træffes ved simpelt flertal blandt de fremmødte stemmeberettigede. Der kan ikke stemmes ved fuldmagt.

5.4.1 Et individuelt medlem er stemmeberettiget med én stemme.

5.4.2 Kollektive medlemmer under kategori 1 er stemmeberettiget med én stemme for hver tiende medlemmer af det respektive kollektive medlemskab.

5.4.3 Kollektive medlemmer under kategori 2 er stemme- berettiget med én stemme pr. hundrede medlemmer.

5.5 Formandens valgperiode er to år. Formanden vælges på lige årstal. Resten af bestyrelsen har en valgperiode på et år.

5.6 Indkaldelse til Landsmødet skal ske skriftligt eller elektronisk med mindst seks ugers varsel og med angivelse af dagsorden samt tilmeldingsprocedure. Tilmeldte medlemmer modtager en endelig dagsorden samt revideret regnskab.

5.7 Forslag der ønskes behandlet på landsmødet skal indsendes til sekretariatet og være dette i hænde senest 3 uger før Landsmødets afholdelse.

5.8 Forslag til formandskandidater, fra hvilke der skal ligge tilsagn, kan i lige år indsendes til sekretariatet og skal være dette i hænde senest tre uger før Landsmødets afholdelse.

5.9 Musik & Ungdoms formand kan til enhver tid og med mindst 14 dages varsel indkalde til ekstraordinært Landsmøde. Formanden skal med mindst 14 dages varsel og senest seks uger efter anmodning indkalde til et sådant, hvis mindst 1/5 af medlemmerne fremsætter et motiveret, skriftligt krav herom til formanden.

§ 6. Bestyrelse:

6.1 Bestyrelsen for Musik & Ungdom består af: Den på Landsmødet i lige år valgte formand samt yderligere op til ti bestyrelsesmedlemmer.

6.2 Bestyrelsens medlemmer, bortset fra formanden, udpeges for ét år ad gangen. Genvalg kan finde sted. Det normale alderskriterium på under 30 år bør så vidt muligt følges.

6.3. Bestyrelsen kan supplere sig med indtil 2 medlemmer, som dog ikke har stemmeret ved bestyrelsesmøder. Ved indsupplering bør Musik & Ungdoms normale alderskriterium så vidt muligt følges.

6.3.1 Årsregnskabet underskrives af samtlige stemmeberettiget medlemmer af bestyrelsen

6.4 Bestyrelsen vælger af sin midte en hhv. første og anden næstformand, hvoraf mindst én bør være under 30 år.

6.5 I tilfælde af stemmelighed er formandens stemme afgørende?

6.6 Bestyrelsen fastsætter selv sin forretningsorden.

6.7 Bestyrelsen nedsætter et forretningsudvalg til at varetage organisationens daglige virke.

6.6.1. Forretningsudvalget består af formand og to næstformænd.

6.6.2. Organisationens daglige leder deltager normalt i bestyrelsens og forretningsudvalgets møder.

6.8 Bestyrelsen ansætter og afskediger organisationens daglige leder.  
6.9 Bestyrelsen kan uddele økonomisk og projektmæssig kompetence og ansvar til de under § 4 omtalte projektudvalg.

§ 7. Retlige forpligtelser:

7.1 Til retligt at forpligte Musik & Ungdom udkræves underskrift af tre bestyrelsesmedlemmer, der alle skal være myndige, idet den ene af disse skal være enten formanden eller en af næstformændene.

7.2 Bestyrelsen kan meddele prokura.

7.3 Musik & Ungdom hæfter alene med sin formue.

7.4 Bestyrelsesmedlemmer hæfter ikke personligt for Musik & Ungdoms forpligtelser.

§ 8. Sekretariat:

Musik & Ungdom administreres af sekretariatet med den af bestyrelsen ansatte daglige leder som sekretariatsleder.

§ 9. Regnskab:

9.1 Musik & Ungdoms regnskabsår er kalenderåret.

9.2 Umiddelbart efter regnskabsårets afslutning udarbejdes et årsregnskab bestående af resultatopgørelse, balance og noter.

9.3 Musik & Ungdoms regnskaber revideres af de på landsmødet valgte revisorer og af den af bestyrelsen valgte registrerede eller statsautoriserede revisor.

§ 10. Eksklusivbestemmelser:

10.1. Kollektive og individuelle medlemmer kan ekskluderes, såfremt der arbejdes i modstrid med Musik & Ungdoms formål eller der optrædes illoyalt.

10.2. Eksklusionen kan finde sted ved en enstemmig beslutning i bestyrelsen eller ved en beslutning ved Landsmødet med mindst 2/3 af de tilstedeværende medlemmers stemmer.

§ 11. Vedtægtsændringer og opløsninger:

11.1 Forslag til ændringer i disse vedtægter skal angives i Landsmødets dagsorden og vedtages med mindst 2/3 af de tilstedeværende stemmeberettigede medlemmers stemmer.

11.2 Forslag om opløsning af Musik & Ungdom skal angives i ordinær eller ekstraordinær Landsmødes dagsorden og skal vedtages på to på hinanden følgende Landsmøder med mindst 3/4 af de tilstedeværende, stemmeberettigede medlemmers stemmer.

11.3 I tilfælde af opløsning skal Musik & Ungdoms eventuelle formue, efter Landsmødets nærmere bestemmelser og med kulturministeriets og undervisningsministeriets godkendelser, anvendes til fremme af formål, der er slægtet med organisationen.